b'\n_START_ARTICLE_\nAcetilholin-esteraza\n_START_SECTION_\nZgradba in mehanizem delovanja\n_START_PARAGRAPH_\nAcetilholin-esteraza izkazuje zelo visoko kataliti\xc4\x8dno aktivnost \xe2\x80\x93 posamezna molekula encima lahko razgradi okoli 25.000 molekul acetilholina na sekundo, s \xc4\x8dimer se hitrost pribli\xc5\xbeuje mejni vrednosti, ki jo dovoljujejo zakoni difuzije substrata. Aktivno mesto encima je sestavljeno iz dveh podenot: anionske in estrske. Zgradbo in mehanizem delovanja acetilholin-esteraze so pojasnili s pomo\xc4\x8djo kristalne strukture encima._NEWLINE_Na anionsko podenoto se ve\xc5\xbee pozitivni kvaterni amin v molekuli acetilholina ali drugega substrata. Kationski substrati se ne ve\xc5\xbeejo na negativno nabite aminokisline v anionski podenoti encima, temve\xc4\x8d interagirajo s 14 aromatskimi aminokislinskimi ostanki, ki obdajajo\xc2\xa0\xc2\xbblijak\xc2\xab, ki vodi do aktivnega mesta. Vseh 14 aromatskih aminokislin v lijaku aktivnega mesta je ohranjenih pri razli\xc4\x8dnih \xc5\xbeivalskih vrstah. Med temi aromatskimi aminokislinami je posebej pomemben triptofan na mestu 84 in njegova substitucija z alaninom vodi v 3000-kratno zmanj\xc5\xa1anje v reaktivnosti encima. Lijak prodira do polovice premera encima in je globok okoli 20 angstremov._NEWLINE_Na estrski podenoti se molekula acetilholina hidrolizira na acetat in holin. V svoji zgradbi vsebuje tako imenovano katalitsko trojico (triado), sestavljeno iz treh aminokislin: serin 200, histidin 440 in glutamat 327. Podobna katalitska trojica je prisotna tudi pri drugih serinskih proteazah, le da je na tretjem mestu glutamat namesto aspartata. Pri acetilholin-esterazi ima trojica tudi nasprotno kiralnost v primerjavi z drugimi proteazami. Hidrolizna reakcija s karboksilnim estrom povzro\xc4\x8di tvorbo acil-encimske molekule in prostega holina. Acil-encimsko molekulo na mestu histidinske skupine 440 nato nukleofilno napade molekula vode in tvorita se prosta ocetna kislina ter obnovljen prosti encim.\n_START_SECTION_\nBiolo\xc5\xa1ka vloga\n_START_PARAGRAPH_\nPri prenosu \xc5\xbeiv\xc4\x8dnega dra\xc5\xbeljaja se acetilholin sprosti iz predsinapti\xc4\x8dnega \xc5\xbeivca v sinapti\xc4\x8dno \xc5\xa1pranjo in se ve\xc5\xbee na acetilholinski receptor na membrani postsinapti\xc4\x8dnega \xc5\xbeivca in s tem se prenese signal iz enega na drug \xc5\xbeivec. Na postsinapti\xc4\x8dno membrani se nahaja tudi acetilholin-esteraza, ki s hidrolizo acetilholina prekine prenos signala. Spro\xc5\xa1\xc4\x8deni holin se ponovno privzame v predsinapti\xc4\x8dni \xc5\xbeivec, kjer se s pomo\xc4\x8djo encima holin-acetiltransferaza ve\xc5\xbee z acetil-CoA ter ponovno tvori acetilholin.\n_START_SECTION_\nZaviralci\n_START_PARAGRAPH_\nZaviralci acetilholin-esteraze so snovi, ki se ve\xc5\xbeejo na molekulo encima acetilholin-esteraze in s tem zavrejo hidrolizo naravnega substrata, torej acetilholina. Zaviralci so bodisi reverzibilni bodisi nereverzibilni.\n_START_SECTION_\nReverzibilni zaviralci\n_START_PARAGRAPH_\nTipi\xc4\x8den predstavnik reverzibilnih zaviralcev AChE je na primer dekametonij. Izpeljanka iz molekule dekametonija je na primer zdravilo donepezil, ki se uporablja pri zdravljenju alzheimerjeve bolezni. Drugi reverzibilni zaviralci AChE, ki se uporabljajo klini\xc4\x8dno, so \xc5\xa1e na primer edrofonij (kratkodelujo\xc4\x8di zaviralec, ki se uporablja pri diagnosticiranju mistaenije gravis), neostigmin (srednjedolgodelujo\xc4\x8di zaviralec, ki se uporablja peroralno pri zdravljenju miastenije gravis in parenteralno za prekinitev \xc5\xbeiv\xc4\x8dno-mi\xc5\xa1i\xc4\x8dnega bloka), fizostigmin (srednjedolgodelujo\xc4\x8di zaviralec, ki se v obliki kapljic za o\xc4\x8di uporablja pri zdravljenju zelene mrene (glavkoma)) ..._NEWLINE_Ker je acetilholin naravni prena\xc5\xa1alec parasimpati\xc4\x8dnega vegetativnega \xc5\xbeiv\xc4\x8devja, pove\xc4\x8dana koncentracija acetilholina pri sistemski uporabi zaviralcev AChE lahko povzro\xc4\x8di dra\xc5\xbeenje organov, ki jih o\xc5\xbeiv\xc4\x8duje \xc5\xbeivec klate\xc5\xbe. Stranski u\xc4\x8dinki zaviralcev AchE so zato bradikardija, sr\xc4\x8dni zastoj, bronhospazem, slinjenje, slabost in bruhanje, kr\xc4\x8di v trebuhu, zastajanje se\xc4\x8da.\n_START_SECTION_\nIreverzibilni zaviralci\n_START_PARAGRAPH_\nMed ireverzibilne zaviralce AChE spadajo insekticidi (npr. imidakloprid, tiakloprid), pesticidi (npr. glifosat, metamitron) in kemi\xc4\x8dni bojni strupi, kot so \xc5\xbeiv\xc4\x8dni bojni plini (sarin, soman, tabun ...).'